Mar 03,2016
'బీమా సంస్థల లబ్ది కోసమే పీఎఫ్‌పై పన్ను'
న్యూఢిల్లీ: బీమా సంస్థలు అందిస్తున్న పెన్షన్‌ ఉత్పత్తులకు మార్కెట్‌ కల్పించేందుకే ఆర్థిక మంత్రి జైట్లీ బెడ్జట్‌లో పీఎఫ్‌ సొమ్ముపై పన్ను ప్రతిపాదనలు చేసినట్లు ఈపీఎఫ్‌ఓ ట్రస్టీ, 'ఆలిండియా ట్రేడ్‌ యూనియన్‌ కాంగ్రెస్‌' కార్యదర్శి డి.ఎల్‌.సచ్‌దేవ్‌ ఆరోపించారు. ప్రావిడెంట్‌ ఫండ్‌, పెన్షన్‌, బీమా వంటి అన్ని విభాగాల సమగ్రకలయికే ఈపీఎఫ్‌ఓ అని ఆయన అన్నారు. బీమా సంస్థలలో ఎఫ్‌డీఐ వాటాను 26 శాతం నుంచి 49 శాతానికి పెంచిన నేపథ్యంలో.. వాటికి మేలు చేసేందుకే సర్కారు ఈ పన్ను ప్రతిపాదనను చేసినట్లు ఆయన విమర్శించారు. మరోవైపు 'భారత్‌ మజ్దూర్‌ సంఫ్‌ు' అధ్యక్షుడు బి.ఎన్‌.రారు మాట్లాడుతూ ఈపీఎఫ్‌ఓ ఆధ్వర్యంలో నడిచే 'ఎంప్లాయిస్‌ పెన్షన్‌ పథకం-1955' యాభై ఎనిమిదేండ్లు దాటిన ఖాతాదారులకు ఇప్పటికే పెన్షన్‌ సౌకర్యాన్ని కల్పిస్తోందని అన్నారు. అలాంటప్పుడు విడిగా ఇప్పుడు పెన్షన్‌ విధానాన్ని మళ్లీ ప్రోత్సహించాల్సిన అవసరమేముంది? అని ప్రశ్నించారు. ఈపీఎఫ్‌ మరియు ఎంపీ చట్టంలో ఎక్కడా పీఎఫ్‌ విత్‌డ్రా సొమ్ముపై పన్ను ప్రతిపాదనే లేదని అన్నారు. అలాంటప్పుడు సర్కారు పన్ను ఎలా విధిస్తుందని ప్రశ్నించారు. ఉద్యోగుల బతుకు చివరి రోజుల్లో భరోసాగా నలిచే పీఎఫ్‌ సొమ్మును పన్ను పరిధిలోకి తేవాలన్న ఆలోచన దుర్మార్గమనీ.. దీనిని తాము తీవ్రంగా విమర్శిస్తున్నట్లు సీఐటీయూ అధ్యక్షుడు ఎ.కె.పద్మనాభన్‌ అన్నారు. దీనిని నిరసిస్తూ దేశ వ్యాప్తంగా ఆందోళనలు చేపట్టనున్నట్లు వివరించారు. ఇందుకు సంబంధించిన కార్యాచరణను ప్రకటించారు. మరోవైపు ప్రతిపాదిత 'రెట్రోగ్రేడ్‌ ఆర్‌టీఎస్‌ బిల్లు 2015'తో పాటు బడ్జెట్‌లో ప్రకటించిన పర్మిట్‌ విధానం రద్దు అంశాలను ఉపసంహరించుకోవాలని 'ఆల్‌ ఇండియా రోడ్‌ ట్రాన్స్‌పోర్ట్‌ వర్కర్స్‌ ఫెడరేషన్‌' (ఏఐఆర్‌టీడబ్ల్యూఎఫ్‌) డిమాండ్‌ చేసింది. సర్కారు చర్యను నిరసిస్తూ ఈ నెల 10 దేశ వ్యాప్తంగా నిరసన కార్యక్రమాలను చేపట్టాలని కార్యవర్గానికి పిలుపునిచ్చింది. జంతర్‌మంతర్‌ వద్ద నిర్విహించిన ఏఐఆర్‌టీడబ్ల్యూఎఫ్‌ ధర్నా కార్యక్రమాన్ని సీఐటీయూ అధ్యక్షుడు ఎ.కె.పద్మనాభన్‌ ప్రారంభించారు. ఈ సందర్భంగా ఆయన మాట్లాడుతూ సర్కారు తీసుకుంటున్న ప్రజా వ్యతిరేక, కార్మిక వ్యతిరేక నిర్ణయాలను తీవ్రంగా ఆక్షేపించారు. వీటిని నిరసిస్తూ ఈ నెల 10న బీఎంఎస్‌తో సహా అన్ని కేంద్ర కార్మిక సంఘాలతో దేశ వ్యాప్తంగా నిరసన కార్యక్రమాలను చేపట్టనున్నట్లు తెలిపారు.
మీ స్నేహితులకు రికమెండ్ చెయ్యండి